Misli o čitanju. Dobre i loše knjige

Brzo čitanje, bez udubljivanja u sadržaj, je najpopularniji način za čitanje knjiga, ali većina knjiga danas ne samo da se tako čita, već su tako i napisane. Čita se isto kao što se puši cigareta, samo da bi ruke i oči imali šta da rade. Takve knjige se često pronalaze napuštene i zaboravljene na sedištima vozova. Pročitane iz navike, dosade ili zbog straha od samoće ili od samog sebe. Loše knjige i loš način čitanja, kao i svaki drugi porok, u nekim slučajevima mogu da izazovu ozbiljne posledice. Da, postoje loše knjige, kao što postoje loši ljudi i loša hrana. Posle par godina, mnoge od ovih knjiga koje ste popušili kao cigaretu, kada ih ugledate na policama poželite da ih bacite. Sve češće primećujete da vam smeta i sam pogled na njih. Činjenica je da su postale previše ružne spolja, nisu bile u stanju da lepo ostare. Naprotiv, samo su dokaz da lepotu knjige kao objekta ne možete odvojiti od njenog sadržaja. Ne postoji veće nepravde nego lošu knjigu uvezati u bogat i luksuzan povez. Postoji drugi način za čitanje knjiga i taj je najlakši, ali to je samo za velike čitaoce, za čitaoce-mislioce. Stiče se godinama, iskustvom, ili je poklon na koji ste naišli još kao dete, sa otkrovenjem prvog čitanja. Radi se o tome da nikada ne napustite knjigu, da živite sa njom i ona sa vama, da se budite sa njom, mislite o njoj i da uveče zaklopite oči na njenim stranicama. Ali, ovaj način preporučujemo samo velikim čitaocima, koji nakon godina iskustva skoro uvek ostanu okruženi samo dobrim knjigama. Kao prevejani čitalac, sposobni ste da otkrijete lošu knjigu već nakon prvih nekoliko stranica. A ako je knjiga dobra, ostavite je za neko vreme, ali uvek pri ruci, na stolu ili natkasni, jer samo pogled na nju donosi pravo zadovoljstvo. Takve knjige se ne čitaju brzo. Cilj ovih knjiga je u stvari da budu čitane više puta i da svaki put otkrijete nešto novo. Ovakve knjige vas teraju da mislite da istina nije oko nas, već na njenim stranicama. Sva velika dela su se oduvek čitala ovako i nastavljaju da se čitaju na taj način. Možda je tačnije reći da se dobre knjige ne čitaju, već nastanjuju život. Neke od najboljih knjiga iz vaše biblioteke će možda čekati godinama da budu pročitane, ali u tome je njihova snaga. Ako ikada dođe momenat da se sa takvim knjigama rastanete, uradićete to teška srca, sa osećajem da se rastajete sa jednim delom svog života.